নোট বাতিলের ফলে লাভ হয়েছে ব্যাঙ্কিং ক্ষেত্রে। নোটবাতিলের বর্ষ পূর্তির আগে এমনটাই বলছে বিভিন্ন ব্যাঙ্ক। দেশেব সব থেকে বড় ব্যাঙ্ক এসবিআই-এর নতুন চেয়ারম্যান রজনীশ কুমার জানিয়েছেন, ‘‘সব থেকে বড় লাভ হয়েছে যে, প্রচুর টাকা ব্যাঙ্কিং ব্যবস্থার মধ্যে এসেছে।’’
আবার আইসিসিআই ব্যাঙ্কের চিফ এক্সিকিউটিভ চন্দা কোচার জানিয়েছেন অন্য লাভের কথা। তিনি বলেছেন, ‘‘নোট বাতিলের ফলে ডিজিটাল অর্থ ব্যবস্থায় নতুন গতি এসেছে। এর সুফল দীর্ঘমেয়াদী।’’
অন্য দিকে, কেন্দ্রীয় সরকারও সাফল্যের দাবি জানিয়েছে। নোট বাতিলের পরে ১৭ হাজার কোটি টাকার বেশি ব্যাঙ্কে জমা করে তা ফের তুলে নিয়েছে ৩৫ হাজার সংস্থা। যদিও তাদের বর্তমানে কোনও অস্তিত্ব নেই।

এই বিষয়ে অন্যান্য খবর

‘মোদী হাওয়া’-য় কি ভাটা পড়িয়াছে! সাম্প্রতিক কয়েকটি সিদ্ধান্তেই ইঙ্গিত স্পষ্ট


নোট বাতিলের সিদ্ধান্তের বর্ষপূর্তির আগে কেন্দ্রীয় সরকার ৫৬টি ব্যাঙ্কের কাছ থেকে পাওয়া তথ্যের ভিত্তিতে প্রাথমিক ভাবে এই তথ্য জানিয়েছে। এক বিবৃতিতে বলা হয়েছে, কালো টাকার বিরুদ্ধে সরকারের পদক্ষেপে প্রায় ২ লাখ ২৪ হাজার কোম্পানি নিষ্ক্রিয় হয়ে গিয়েছে এবং ৩ লাখ ৯ হাজার অধিকর্তাকে বরখাস্ত করা হয়েছে। ৫৮ হাজার অ্যাকাউন্টের খোঁজ মিলেছে যেখানে ১৭ হাজার কোটি টাকা জমা দেওয়া হয়েছে এবং পরে তা তুলেও নেওয়া হয়েছে।
এমনও একটি কোম্পানির খোঁজ মিলেছে যার ২ হাজার ১৩৪টি অ্যাকাউন্ট রয়েছে। নিষ্ক্রিয় ওই কোম্পানিগুলির রেজিস্ট্রেশন বাতিলের প্রক্রিয়া শুরু হয়েছে। ইতিমধ্যেই সংশ্লিষ্ট রাজ্য সরকারগুলিকে পরামর্শ দিয়েছে কেন্দ্র। এছাড়াও ডিজিটাল অর্থনীতি দেশে কালো কারবার বন্ধ করায় অনেক সাফল্য এনেছে বলেও কেন্দ্রীয় হিসেবে দাবি।